Jesaya 66 | Beibele Inthaneteng | Phetolelo ya Lefase le Lefsa
66 Se ke seo Jehofa a se boletšego a re: “Magodimo ke sedulo sa ka+ sa bogoši gomme lefase ke bogato bja dinao+ tša ka. Ka gona e kae ntlo yeo le ka nkagelago yona,+ le gona le kae lefelo leo e ka bago bodulo bja ka?”+ 2 “Dilo tše ka moka di dirilwe ke seatla sa ka, moo di ilego tša tšwelela ka moka,”+ o re’alo Jehofa. “Ke tla lebelela motho yo, yo a hlakišwago, a nyamilego moyeng,+ e bile a tšhoga lentšu la ka.+ 3 “Motho yo a hlabago poo o swana le yo a bolayago motho.+ Yo a dirago sehlabelo ka nku o swana le yo a robago mpša molala.+ Yo a tlišago sebego sa mpho o swana le yo a tlišago madi a kolobe!+ Yo a fišago seorelo sa segopotšo+ o swana le yo a bolelago tšhegofatšo ka mantšu a bofora.+ Le gona ke batho bao ba kgethilego ditsela tša bona gomme moya wa bona o kgahlwa ke dilo tša makgapha.+ 4 Ka gona, ke tla kgetha ditsela tša go ba kweša bohloko;+ ke tla ba tlišetša dilo tše di ba tšhošago;+ ka baka la gore ke ile ka bitša, eupša gwa se be le yo a arabago; ke boletše, eupša gwa se be le yo a theetšago;+ ba ile ba dira se sebe mahlong a ka gomme ba kgetha dilo tšeo di sa nkgahlego.”+ 5 Ekwang lentšu la Jehofa, lena bao le tšhošwago ke lentšu la gagwe,+ ge a re: “Bana babo lena bao ba le hloilego,+ bao ba le kgethollago ka baka la leina la ka,+ ba itše: ‘Anke Jehofa a tagafatšwe!’+ Le gona o tla tšwelela go lena ka lethabo+ gomme bona ba tla hlabja ke dihlong.”+ 6 Go na le modumo wa mpherefere o tšwago motseng, modumo o tšwago tempeleng!+ Ke modumo wa Jehofa ge a bušetša manaba a gagwe seo se a swanetšego.+ 7 Pele ga ge e šokwa, e ile ya belega.+ Pele e ka tlelwa ke bohloko bja pelego, e ile ya belega ngwana yo motona.+ 8 Ke mang a kilego a kwa ka selo se swanago le se?+ Ke mang a kilego a bona dilo tše swanago le tše?+ Na naga+ e ka belegwa ka lešoko ka letšatši letee?+ Goba na setšhaba+ se ka belegwa ka nako e tee?+ Tsione e šokilwe ya ba ya belega bana ba yona. 9 “Ge e le nna, na nka bula popelo gomme ka dira gore ngwana a se belegwe?”+ go bolela Jehofa. “Goba na nka dira gore ngwana a be kgauswi le go belegwa ke moka ka tswalela popelo?” go boletše Modimo wa gago. 10 Thabang le Jerusalema le be le thabe le yona,+ lena barati ka moka ba yona.+ Hlalalang le yona ka kudu, lena bao le duletšego go e llela;+ 11 ka gobane le tla anya gomme la hwetša kgotsofalo letsweleng la khomotšo e tletšego yeo a e neago; ka gobane le tla hupa gomme la hwetša lethabo le legolo tlhokong ya letswele ya letago la gagwe.+ 12 Se ke seo Jehofa a se boletšego a re: “Ke e nea khutšo e etšago noka+ le letago la ditšhaba le etšago lefula+ gomme le tla le anya.+ Le tla kukwa la bewa lehlakoreng gomme la farwa difarong.+ 13 Go etša monna yo mmagwe a dulago a mo homotša, le nna ke tla dula ke le homotša ka mo go swanago;+ le tla homotšwa ka baka la Jerusalema.+ 14 Le tla bona e bile dipelo tša lena di tla hlalala+ gomme marapo a lena+ a tla hloga go etša bjang bjo bonanana.+ Seatla sa Jehofa se tla tsebja ke bahlanka ba gagwe,+ eupša o tla sola manaba a gagwe.”+ 15 “Šefa Jehofa o tla bjalo ka mollo,+ dikoloi tša gagwe di etša ledimo,+ e le gore a lefetše bogale bja gagwe ka pefelo e kgolo le kgalemelo ya gagwe ka dikgabo tša mollo.+ 16 Ka kgonthe Jehofa bjalo ka mollo o tla ahlola nama ka moka ka lerumo la gagwe;+ bao ba bolailwego ke Jehofa e tla ba ba bantši.+ 17 Bao ba ikgethagatšago le go itlhwekišetša go ya dirapeng+ tše ka morago ga yo a lego mo gare, ba eja nama ya kolobe+ le selo se se hlaswegago, gaešita le legotlo,+ bona ka moka ba tla fedišwa,” o re’alo Jehofa. 18 “Ka ge ke tseba mediro+ ya bona le dikgopolo tša bona,+ ke a tla e le gore ke kgoboketše ditšhaba ka moka le maleme ka moka;+ ba tla tla gomme ba bone letago la ka.”+ 19 “Ke tla bea seka gare ga bona,+ ke tla romela ba bangwe ba bao ba phonyokgilego ditšhabeng,+ ke ba romela Tarashishi,+ Pule le Ludi,+ tšeo di ngangago bora, le Tubala le Jafane,+ dihlakahlaka tša kgole,+ tšeo di sa kago tša kwa ka nna goba tša bona letago+ la ka; ruri ba tla bolela letago la ka ditšhabeng.+ 20 Ba tla tliša bana babo lena ka moka ba tšwago ditšhabeng+ ka moka e le mpho go Jehofa,+ ba nametše dipere le dikoloi le dikariki le dimeila le dikamela tša ditshadi+ tša lebelo thabeng ya ka e kgethwa,+ Jerusalema, go etša ge bana ba Isiraele ba tliša mpho ka sebjana se se hlwekilego ntlong ya Jehofa,” go boletše Jehofa.+ 21 “Le gona ke tla tšea ba bangwe go bona gore e be baperisita le gore e be Balefi,” go boletše Jehofa. 22 “Go etša ge magodimo+ a mafsa le lefase le lefsa+ tšeo ke di dirago di eme pele ga ka,+ le bana ba lena+ le leina la lena di tla dula di eme bjalo,”+ o re’alo Jehofa. 23 “Nama ka moka e tla tla go khunama pele ga ka go tloga kgweding e mpsha go ya go e nngwe le go tloga sabatheng e nngwe go ya go e nngwe,”+ go boletše Jehofa. 24 “Ba tla ya ba yo bogela ditopo tša banna bao ba bego ba ntshenyetša;+ diboko tšeo di lego go tšona di ka se hwe gomme le mollo wa tšona o ka se time,+ gomme di tla feroša nama ka moka dibete.”+